CELEX: 32021D0927
Language: lt
Date: 2021-05-31 00:00:00
Title: Komisijos įgyvendinimo sprendimas (ES) 2021/927 2021 m. gegužės 31 d. kuriuo nustatomas bendras įvairius sektorius apimantis pataisos koeficientas, taikomas koreguojant 2021–2025 m. laikotarpio nemokamų apyvartinių taršos leidimų skaičių (pranešta dokumentu Nr. C(2021) 3745) (Tekstas svarbus EEE)

2021 6 9   
               
               
                  LT
               
               
                  Europos Sąjungos oficialusis leidinys
               
               
                  L 203/14
               
            
         KOMISIJOS ĮGYVENDINIMO SPRENDIMAS (ES) 2021/927
         2021 m. gegužės 31 d.
         kuriuo nustatomas bendras įvairius sektorius apimantis pataisos koeficientas, taikomas koreguojant 2021–2025 m. laikotarpio nemokamų apyvartinių taršos leidimų skaičių
         
            
               (pranešta dokumentu Nr. C(2021) 3745)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gruodžio 19 d. Komisijos deleguotąjį reglamentą (ES) 2019/331 (1), kuriuo nustatomos suderinto nemokamų apyvartinių taršos leidimų suteikimo pagal Europos Parlamento ir Tarybos direktyvos 2003/87/EB 10a straipsnį pereinamojo laikotarpio Sąjungos taisyklės, ypač į jo 14 straipsnio 6 dalį,
         kadangi:
         
                     (1)
                  
                  
                     Europos Parlamento ir Tarybos direktyvos 2003/87/EB (2) 10a straipsnio 5, 5a ir 8 dalyse nustatytas didžiausias metinis apyvartinių taršos leidimų (ATL) skaičius, kuriuo remiantis apskaičiuojamas nemokamų leidimų, suteikiamų įrenginiams, kuriems netaikoma tos direktyvos 10a straipsnio 3 dalis, skaičius;
                  
               
                     (2)
                  
                  
                     siekiant laikytis Direktyvos 2003/87/EB 10 straipsnyje nustatytos aukcionuose parduodamų ATL dalies, neturėtų būti viršytas tos direktyvos 10a straipsnio 5 dalyje numatytas didžiausias nemokamų ATL skaičius, atėmus 10a straipsnio 8 dalyje nurodytą skaičių, o prireikus atsižvelgus ir į esamą papildomą skaičių, nustatytą tos direktyvos 10a straipsnio 5a dalyje. Siekiant užtikrinti, kad šis didžiausias metinis ATL skaičius nebūtų viršytas, prireikus turėtų būti taikomas metinis įvairius sektorius apimantis pataisos koeficientas, kuris padėtų vienodai sumažinti kiekvieno įrenginio, kuris atitinka nemokamų ATL suteikimo reikalavimus, nemokamų ATL skaičių;
                  
               
                     (3)
                  
                  
                     pagal Deleguotojo reglamento (ES) 2019/331 14 straipsnio 6 dalį Komisija, gavusi pranešimus apie preliminarų metinį atitinkamo ATL paskirstymo laikotarpio nemokamų ATL skaičių, turi apskaičiuoti įvairius sektorius apimantį pataisos koeficientą, taikytiną kiekvienais atitinkamo ATL paskirstymo laikotarpio metais;
                  
               
                     (4)
                  
                  
                     kiekvienais 2021–2025 m. ATL paskirstymo laikotarpio metais įrenginiams, kurie nėra laikomi elektros energijos gamintojais ir kurie nėra nauji rinkos dalyviai, taikytinas įvairius sektorius apimantis pataisos koeficientas turėtų būti apskaičiuojamas remiantis preliminariu metiniu ATL paskirstymo laikotarpio nemokamų ATL skaičiumi, atmetant nemokamus ATL, suteikiamus įrenginiams, kuriems valstybės narės pagal Direktyvos 2003/87/EB 27 arba 27a straipsnį netaiko Sąjungos apyvartinių taršos leidimų prekybos sistemos (ES ATLPS), ir įskaitant nemokamus ATL, suteikiamus įrenginiams, kuriuos valstybės narės yra įtraukusios į sistemą pagal tos direktyvos 24 straipsnį;
                  
               
                     (5)
                  
                  
                     Direktyvos 2003/87/EB 9 straipsnyje nurodytas visos Sąjungos ATL skaičius 2021 m. yra 1 571 583 007, kaip nustatyta Komisijos sprendimo (ES) 2020/1722 (3) 1 straipsnyje. Pagal Direktyvos 2003/87/EB 10 straipsnio 1 dalies pirmą ir antrą pastraipas apskaičiuotas didžiausias (metinis) skaičius, numatytas 10a straipsnio 5 dalyje, yra 43 % nuo 1 571 583 007, t. y. 675 780 693. Pagal Direktyvos 2003/87/EB 10a straipsnio 8 dalį iš šio 675 780 693 skaičiaus kasmet turėtų būti išskaičiuojama 32 500 000 ATL, taigi 2021 m. didžiausias skaičius būtų 643 280 693 ATL. Jeigu valstybių narių ir EEE narėmis esančių ELPA valstybių pateikti preliminarūs metiniai kiekvienam įrenginiui skirtinų nemokamų ATL skaičiai, nustatyti taikant Deleguotojo reglamento (ES) 2019/331 V priede nustatytą atitinkamą koeficientą, viršytų Direktyvos 10a straipsnio 5 dalyje nurodytą didžiausią skaičių, pagal Direktyvos 2003/87/EB 10a straipsnio 5a dalį, siekiant padidinti turimą didžiausią ATL skaičių, būtų panaudotas papildomas kiekis, neviršijantis 3 % viso ATL skaičiaus, t. y. 413 420 157 ATL dešimties metų laikotarpiu nuo 2021 iki 2030 m. Tačiau šiuo atveju to nebuvo. Todėl metinis įvairius sektorius apimantis pataisos koeficientas turėtų būti 100 %;
                  
               
                     (6)
                  
                  
                     visi 2021 m. nepanaudoti ATL iš didžiausio leidimų skaičiaus turėtų būti suteikti kitais metais, t. y. 2022 m. Ši logika turėtų būti taikoma ir vėlesniais metais 2021–2025 m. ATL paskirstymo laikotarpiu, nurodytu Deleguotojo reglamento (ES) 2019/331 2 straipsnio 15 punkte;
                  
               
                     (7)
                  
                  
                     Direktyvos 2003/87/EB 10a straipsnio 5, 5a ir 8 dalyse numatyti didžiausi ATL skaičiai, suderintos ATL paskirstymo taisyklės ir įvairius sektorius apimantis pataisos koeficientas turi būti taikomi EEE narėmis esančiose ELPA valstybėse (4). Todėl būtina atsižvelgti į preliminarius metinius 2021–2025 m. laikotarpio nemokamų ATL skaičius, remiantis ELPA priežiūros institucijos gautais duomenimis dėl Islandijos, Lichtenšteino ir Norvegijos. Šią būtinybę atspindi 5 konstatuojamojoje dalyje nurodyti skaičiavimai,
                  
               PRIĖMĖ ŠĮ SPRENDIMĄ:
         
            1 straipsnis
            Kiekvienais 2021–2025 m. apyvartinių taršos leidimų paskirstymo laikotarpio metais bendras įvairius sektorius apimantis pataisos koeficientas, taikomas koreguojant nemokamų apyvartinių taršos leidimų skaičių pagal Direktyvos 2003/87/EB 10a straipsnio 5 ir 5a dalis, yra 100 %.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2021 m. gegužės 31 d.
            
               
                  Komisijos vardu
               
               Frans TIMMERMANS
               
                  Vykdomasis pirmininko pavaduotojas
               
            
         
         
            (1)  OL L 59, 2019 2 27, p. 8.
         
            (2)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).
         
            (3)  2020 m. lapkričio 16 d. Komisijos sprendimas (ES) 2020/1722 dėl 2021 m. pagal ES apyvartinių taršos leidimų prekybos sistemą suteiktinų visos Sąjungos apyvartinių taršos leidimų skaičiaus (OL L 386, 2020 11 18, p. 26).
         
            (4)  2020 m. liepos 14 d. EEE jungtinio komiteto sprendimas Nr. 112/2020, kuriuo iš dalies keičiamas EEE susitarimo XX priedas (Aplinka). (Dar nepaskelbta Oficialiajame leidinyje.)